Visszatér a képernyőre Süsü, a sárkány: három részen keresztül fogja újra szórakoztatni a nézőket – írja a Bors. A híres egyfejű sárkány 1976 és 1984 között 22 részen át látta el kalandokkal a gyerekeket. A visszatéréséről az alkotó, Csukás István beszélt a Borsnak. „Sokáig gondolkodtunk, de végül megszületett az ötlet, hogy Süsüt a mai kor gyermekei is megismerjék, miközben a korábbi generációknak is örömet szerzünk. Annyit elárulhatok, hogy az epizódok vázlata kész, a költségvetés összeállt, talán év végére kész is lehetnek az epizódok. Ugyanúgy bábtechnikával dolgozunk. Az első részben Süsü ellátogat az emberek földjére, a másodikban összeházasodik és megszületik a gyermeke, Süsüke, aki a harmadik epizódban a sárkányok és emberek földje után az űr­be is ellátogat” – mesélte az író.

Csukás a lapnak megerősítette, hogy csak Bodrogi Gyulával tudja elképzelni Süsü karakterét. Bodrogi azt mondta, álmában sem gondolta volna, hogy az életében még újra Süsünek adhatja a hangját. „Nagyon tetszik az ötlet, ha ugyanabban a szellemiségben készítjük, mint a korábbi részeket, nem szabad ezt is digitalizálni. Ha ezt tartják, szívesen vennék részt a munkában. Az alapanyaggal biztos nem lesz gond, hiszen Istvánról egy ország tud­ja, mekkora író, generációk nőttek fel és fognak felnőni a meséin” – mondta Bodrogi.

Még több kultúra a Facebook-oldalunkon, kövessen minket: